אפל ויז'ן פרו

אפל ויז'ן פרו (באנגלית: Apple Vision Pro) הוא מחשב מרחבי המשלב בצורה חלקה תוכן דיגיטלי עם העולם הפיזי. המכשיר מיוצר על ידי חברת אפל ומעוצב כמשקפי מציאות מעורבת . המוצר הוצג לראשונה ב-5 ביוני 2023, בכנס המפתחים העולמי של אפל לשנת 2023, הוא זמין לרכישה החל מ-2 בפברואר 2024. זהו המוצר הראשון שעתיד לצאת כחלק מסדרת המוצרים אפל ויז'ן מבית החברה, הראשונה מאז סדרת השעונים החכמים אפל ווטש ששיווקה החל ב-2015.

אפל מתארת את המוצר כ"מחשב מרחבי", דרכו מדיה דיגיטלית ניתנת לשילוב עם העולם האמיתי ועם קלטים פיזיים, כדוגמת מחוות גופניות, שאיתם ניתן לתקשר עם המערכת. משקפי הוויז'ן פרו ניתנים לשימוש עם כבל חשמלי או עם מארז טעינה נפרד. המשקפיים אינם נחשבים לאביזר היקפי אלא למוצר כולל בפני עצמו.

== היסטוריה ==
במאי 2015, אפל רכשה את חברת המציאות הרבודה (AR) הגרמנית Metaio . החברה התכוונה להשתמש בטכנולוגיה של Metaio במסגרת פרויקט הרכב החשמלי שלה, המכונה "פרויקט טיטאן" (Titan). באותה שנה שכרה אפל את מייק רוקוול ממעבדות דולבי , שם כיהן כסגן נשיא בכיר בתחום המוצרים והטכנולוגיות. רוקוול הקים צוות שכלל את פיטר מאייר, ממייסדי Metaio, ומפלטשר רוטקופף, מנהל צוות האפל ווטש. הצוות, שכונה הקבוצה לפיתוח טכנולוגיות (Technology Development Group), פיתח בשנת 2016 מוצר דמו של מציאות רבודה אך נתקל בהתנגדות מצד המעצב הראשי של החברה דאז, ג'ונתן אייב, ואנשי הצוות שלו. באפריל 2017 גויס לצוות ג'ף נוריס, מומחה המציאות הרבודה והמציאות המדומה (VR), ומומחה בנאס"א לשעבר.<ref></ref><ref name="GurmanRenames"></ref> הצוות של רוקוול סייע בפיתוח ממשק תכנות היישומים ARKit, המשמש פלטפורמה למפתחים בתחום המציאות הרבודה, אשר הופיע לראשונה במערכת ההפעלה iOS 11.

כפי שדווח באתר חדשות הטכנולוגיה The Information, הצוות של רוקוול ביקש ליצור סוג של מכשיר אוזניות (headset) ולשם כך עבד עם הצוות של אייב; ההחלטה לשקף את עיני המשתמש דרך תצוגה קדמית על פני המכשיר התקבלה בברכה על ידי צוות העיצוב התעשייתי של החברה.<ref></ref> עם עזיבתו של אייב את אפל בשנת 2019, פיתוח האוזניות עמד בחוסר ודאות במשך תקופה מסוימת. גם מחליפו בתפקיד, אוונס האנקי, עזב את החברה בשנת 2023.<ref name="NYTimesDissent"></ref> מנהל ההנדסה הבכיר ג'ף סטאל, שהיה כפוף לרוקוול, הוביל את פיתוחה של מערכת ההפעלה התואמת של המוצר, visionOS,<ref name="GurmanRenames" /><ref></ref> לאחר שבעבר עבד על משחקים וטכנולוגיות גרפיקה באפל.<ref></ref>

=== חשיפה והשקה ===
מידע על אודות המוצר, אשר על פי השמועות שמו המתוכנן היה Reality Pro,<ref></ref> החל להתפרסם בשנת 2022. במאי 2022 דווח בבלומברג כי מנהליה של אפל, ובהם מנכ"ל החברה טים קוק, צפו במוצר.<ref></ref> בחודש יוני החברה החלה לגייס במאים עבור פיתוח תוכן למוצר. אחד מהם, ג'ון פאברו, גויס כדי להביא לחיים דינוזאורים בסדרת הטבע התיעודית בהפקתו, "כוכב פרהיסטורי", מבית אפל TV פלוס.<ref></ref> בינואר 2023 דיווח מארק גורמן, כתב בלומברג, כי התוכניות למכשיר מציאות מדומה הוקפאו.<ref></ref> בחודש אפריל גורמן חשף פרטים נוספים על המוצר, וציין כי אפל מנסה לגייס מפתחים לצורך פיתוח התוכנה והשירותים הקשורים בו.<ref></ref> על פי אפל, החברה רשמה מעל ל-5,000 פטנטים לטכנולוגיות שהיו קשורות בפיתוחו של הוויז'ן פרו.<ref></ref> ההכרזה הרשמית על אפל ויז'ן פרו התקיימה בכנס המפתחים העולמי של אפל אשר נערך ב-5 ביוני 2023. המוצר יצא לשוק ב-2 בפברואר 2024, במחיר ראשוני של 3,499 דולר ועד 4,795 דולר לתצורה היקרה ביותר<ref></ref>, כאשר בתחילה פורסם שמתוכנן לצאת רק קרוב לחצי מיליון יחידות שלו.<ref></ref>

== מפרט ==
=== חומרה ===
משקפי האפל ויז'ן פרו כוללים מסך תצוגה קדמי העשוי מזכוכית למינציה, מסגרת אלומיניום מרופדת ורצועת ראש מתכווננת. המסגרת מכילה חמישה חיישנים, שישה מיקרופונים ו-12 מצלמות. דרך עדשת המשקפיים יכול המשתמש להתבונן בשני צגי מיקרו-OLED (או OLEDoS) בעלי שיהוי נמוך במיוחד כדי למנוע סחרחורות, וברזולוציה של 23 מגה פיקסל – כל אחד בגודל של בול דואר. אחרי תנועת עיני המשתמש עוקבת מערכת של נורות לד ומצלמות אינפרא-אדומות, המהוות את הבסיס לסורק הקשתית של המכשיר, Optic ID (המשמש לזיהוי המשתמש, בדומה למערכת ה-Face ID של האייפון). קיימת תמיכה בחלקים מותאמים אישית עבור אנשים המרכיבים משקפיים; עדשות מסוג זה ניתנות לחיבור בצורה מגנטית לעדשת המשקפיים הראשית, ופותחו בשיתוף עם חברת צייס הגרמנית, המייצרת עדשות ומוצרי אופטיקה נוספים. הרמקול של המשקפיים נמצא בתוך רצועת הראש וממוקם ישירות מעל אוזני המשתמש, ויכול להפיק צליל היקפי, מה שהוצג בקדימון.<ref name="TheVergeInfo"></ref><ref name="OfficialWebsite"></ref>

המשקפיים משתמשים במעבד Apple M2 ובמעבד החדש Apple R1 שיוצר במיוחד עבורם עבור עיבוד קלט חיישן, אשר מקוררים על ידי מאוורר עדין. מארז סוללות בהתאמה אישית המחובר לאוזניות באמצעות כבל יאפשר שעתיים של שימוש במכשיר. לחלופין, ניתן לחבר את האוזניות למקור חשמל חיצוני.<ref name="TheVergeInfo" /><ref name="OfficialWebsite" />

=== תוכנה ===
על משקפי האפל ויז'ן פרו פועלת מערכת ההפעלה visionOS, המציעה ממשק משתמש תלת-ממדי.<ref></ref> המצב ברירת המחדל של המערכת הוא מציאות רבודה, כלומר כאשר ניתן לראות באופן וירטואלי אפליקציות ומדיה<ref></ref>, מרחפות בסביבת העולם האמיתי של המשתמש. בחלקם העליון של המשקפיים קיימת גלגלת כתר הניתנת לכוונון, באמצעותה ניתן להתאים את כמות הרקע הווירטואלי שתופס את שדה הראייה של המשתמש, עד כדי השתקעות וירטואלית מלאה (מה שידוע גם כמציאות מדומה). לוויז'ן פרו תצוגה הפונה כלפי חוץ בשם EyeSight, המציגה את עיניו של המשתמש וכן משקפת את מידת ההשתקעות שלו במרחב הווירטואלי שבמשקפיים. עיני המשתמש נראות מעומעמות כשהמשתמש במצב מציאות רבודה, ומוסתרות כשהוא במצב מציאות מדומה מלאה, כדי לתת לאחרים אינדיקציה למודעות הסביבתית של המשתמש. כאשר אדם אחר בסביבה ניגש אליו או פותח בשיחה, תצוגת ה-EyeSight מראה את עיני המשתמש באופן רגיל, אפילו כשהוא במצב מציאות מדומה מלאה, והאדם השני יהיה גלוי בפני המשתמש.<ref name="WiredIsHere"></ref>

ניתן לנווט בממשק המשתמש בעזרת העיניים והאצבעות, המזוהות על ידי מערך חיישנים. לדוגמה, המשתמש יכול ללחוץ על אלמנט על ידי הסתכלות עליו וצביטה של שתי אצבעות יחד, להזיז את האלמנט על ידי הזזת האצבעות הצבוטות שלו, או לגלול על ידי תנועת היד. גם בקרי משחק שונים נתמכים לשימוש דרך המשקפיים. visionOS תומך בהכתבה ובמקלדת וירטואלית עבור הזנת טקסט, והעוזרת הווירטואלית סירי זמינה עבור פקודות קוליות.<ref name="WiredIsHere" /><ref></ref>

==== יישומים ====
על פי המתואר בתמונות השונות שבפרסומים, במשקפי האפל ויז'ן פרו יותקנו מראש היישומים אפל TV פלוס, אפל מיוזיק, Mindfulness, Freeform, ספארי, תמונות, פתקים, App Store, דואר, הודעות, Keynote ועוד.

המוצר הושק עם למעלה מ-100 משחקים נתמכים מבית Apple Arcade, בהם NBA 2K23 .<ref></ref> גם שירות הזרמת המדיה דיסני+ זמין עם ההשקה.<ref></ref> בנוסף, מספר אפליקציות בחבילת מיקרוסופט אופיס, בהן וורד, אקסל ו-Teams, וכן אפליקציות זום, Cisco Webex ואדובי לייטרום . כמו כן, אפל הבטיחה כי תציע תמיכה מובנית באפליקציות המבוססות על מנוע המשחק Unity.

== ראו גם ==
* גוגל גלאס

== קישורים חיצוניים ==

* 
* [https://www.apple.com/newsroom/2023/06/introducing-apple-vision-pro/ הודעה לעיתונות שנמסרה עם השקת Apple Vision Pro]

== הערות שוליים ==

קטגוריה:מכשירי חברת אפל
קטגוריה:מציאות מדומה
קטגוריה:מציאות רבודה